Lehtikuva/ Jussi Nukari

Helsinki-Vantaan lentokentälle odotetaan matkustajaennätystä hiihtolomakaudella. Finnairin johto kutsuu vapaaehtoisia apuun.

Helsinki-Vantaan lentokentälle on tulossa hiihtolomakaudella uusi matkustajaennätys. Lentokentän johto kartoittaa parhaillaan henkilökunnan halukkuutta tulla vapaaehtoisavuksi neuvomaan asiakkaita automaattien käytössä tämän ja ensi viikon torstaina ja sunnuntaina muutamien tuntien ajaksi.

Tarjouksesta nousi myrsky Finnairin sisäisellä keskustelupalstalla.

”Siis onhan tämä vitsi? Olen itse lusinut lomautukseni jo vuosien aikana moneen kertaan, ja tiedän faktaksi, että lentäviä kollegoitani on tälläkin hetkellä rahapulassa lomautettuna kuten myös maahenkilökuntaa eri toimipisteissä”, kuuluu eräs reaktio, jonka kirjoittaja ei voi ikinä kuvitella lähtevänsä ilmaiseksi töihin tässä tilanteessa.

Kysymyksen vapaaehtoisavusta on allekirjoittanut johtaja Johanna Bagge Helsingin lentoasemalta.

Hän on vastannut samalla keskustelupalstalla arvosteluun, ettei keneltäkään olla viemässä työpaikkaa eikä kenenkään ammattilaisen työpanosta korvata tällä. Kyse on puhtaasti asiakkaan huomioimisesta ja tervetulleeksi toivottamisesta kentälle.

ILMOITUS

”Erikseen maksettua palkkaa, lisätyökorvausta tai ylityökorvausta tästä ei saa, mutta sen sijaan saa tavata ja keskustella matkustajien kanssa, auttaa heitä matkaan ja toivottavasti myös hyvän mielen”, Bagge kirjoittaa.

”Ei töihin, vaan mukaan ennätyspäivään”

Kansan Uutisille Bagge vahvistaa, että henkilökunnalle on tällainen kysymys esitetty. Ketään ei ole pyydetty töihin, mutta vapaaehtoisena voi tulla avustamaan matkustajia automaattien käytössä, koska hiihtoloma-asiakkaat eivät ole välttämättä tottuneet niihin, hän selvittää.

Kenenkään ei tarvitse tulla eikä selittää, miksi ei tule.

– Minusta on aika iso kärpänen, jos uutisista soitetaan tällaisesta asiasta, Bagge ihmettelee.

Henkilökunnan kommenteissa ihmetellään, että jos tarvetta ylimääräiselle neuvonnalle on, miksi sitä ei tehdä lisätyönä tai korvata edes vapaata tunti tunnista.

Bagge vastaa KU:lle, ettei lisätyöhön ole tarvetta.

– Meillä on virkailijaresurssit ihan kohdillaan ja on huomioitu myös hiihtoloma. Kyse on muutamasta päivästä ja muutamasta tunnista.

Kyse ei hänen mukaansa ole siitä, että tultaisiin töihin vaan ”tutustumaan ja katsomaan hiihtolomalähtöä ja matkustajia”.

– Enemmän on kyse siitä, että osallistutaan ennätyspäivään kuin siitä, että tullaan töihin.

Henkilökunnan näkemys taas on, että ”lomautusten ja irtisanomisten eli resurssien vähyyden, kaikenkarvaisten projektien sekä yleisen business-tilanteen vuoksi koko Finnair-jengi tuntuu työskentelevän muutenkin jaksamisensa äärirajoilla”.